次韵時進叔二十六韵
作者：黄庭堅
朝代：宋

paragraphs: 時子河上園，竹間開棟宇。
大兒勝衣冠，小兒豐頰輔。
嫁女與朱公，伏臘可稱舉。
髮疏雖蒼浪，齒嚼未齟齬。
雞棲牛羊下，各自有室處。
四牆規摹小，易守若滕莒。
舍前花木深，春物麗觀睹。
舍後曲池蛙，齋堂風月苦。
此豈不足歟，歎歲不我與。
客宦孤雲耳，未知秦吳楚。
向來千駟公，果媿一丘土。
寧當損軒昂，聊欲效俯傴。
時子听然笑，吾已悟倉鼠。
少猶守章句，晚實愛農圃。
鵲巢最知風，蟻穴識陰雨。
世網事諳委，醉鄉俗淳古。
坐忘兩家說，肉堅與腸腐。
酒至即使傾，客來敢辭窶。
時邀五柳陶，共過三徑詡。
往在少年場，豪氣壓潁汝。
借令今尚爾，真復難共語。
稍知憐麴糵，漸解等灉濋。
朋友半山阿，光陰共行旅。
人故義當親，衣故義當補。
飛鳬王令尹，期我向君所。
君爲拂眠牀，淹留暮城阻。